မြန်မာကြူအာ

မြန်မာကြူအာ (အင်္ဂလိပ်: MMQR) သည် မြန်မာနိုင်ငံ၏ ဒစ်ဂျစ်တယ်ငွေပေးချေမှုစနစ်အတွက် အမျိုးသားအဆင့် QR Code စနစ်တစ်ခုဖြစ်သည်။ ၎င်းကို မြန်မာနိုင်ငံတော်ဗဟိုဘဏ်က ဦးဆောင်လမ်းညွှန်၍ အကောင်အထည်ဖော် ဆောင်ရွက်ခဲ့ခြင်းဖြစ်သည်။ MMQR စနစ်သည် နိုင်ငံတကာစံနှုန်းများနှင့်အညီ ချမှတ်ထားပြီး ပြည်သူလူထုအနေဖြင့် လျင်မြန်လွယ်ကူစွာ ငွေပေးချေမှုများ ပြုလုပ်နိုင်ရန် ရည်ရွယ်သည်။

MMQR သည် ဘဏ်များအကြားနှင့် ကွဲပြားသည့် မိုဘိုင်းငွေကြေးဝန်ဆောင်မှုပေးသူများအကြား လျင်မြန်စွာ ချိတ်ဆက်ဆောင်ရွက်နိုင်သော QR Code စနစ်ဖြစ်သည်။ ယခင်က ဘဏ်များသည် ၎င်းတို့၏ ကိုယ်ပိုင်ကွန်ရက်များအတွင်း၌သာ ဝန်ဆောင်မှုပေးခဲ့သော်လည်း MMQR စနစ်သည် မိုဘိုင်းပိုက်ဆံအိတ်များအကြား အပြန်အလှန်ချိတ်ဆက်မှုကို ပိုမိုအဆင်ပြေစေသည်။

 နောက်ခံသမိုင်း 
မြန်မာနိုင်ငံ၏ ငွေပေးချေမှုကဏ္ဍ ဖွံ့ဖြိုးတိုးတက်စေရန်နှင့် ဒစ်ဂျစ်တယ်ငွေပေးချေမှုစနစ်ကို ပိုမိုကျယ်ပြန့်စွာ အသုံးပြုလာစေရန်အတွက် မြန်မာနိုင်ငံတော်ဗဟိုဘဏ်သည် မိုဘိုင်းဘဏ်လုပ်ငန်း၊ အင်တာနက်ဘဏ်လုပ်ငန်းနှင့် အခြားဒစ်ဂျစ်တယ်ငွေကြေးဝန်ဆောင်မှုများကို အားပေးမြှင့်တင်ခဲ့သည်။ ၂၀၁၁ ခုနှစ်တွင် မြန်မာငွေပေးချေမှုအဖွဲ့ (Myanmar Payment Union - MPU) ကို ဖွဲ့စည်းခဲ့ပြီး၊ ၂၀၁၆ ခုနှစ်တွင် ဘဏ်များအကြား ငွေပေးချေမှုကွန်ရက်စနစ်ကို တည်ထောင်ခဲ့သည်။

 MMQR နှင့် MyanmarPay အကြား ကွာခြားချက် 
မြန်မာကြူအာ (MMQR - Myanmar Quick Responsde Code) သည် QR Code အခြေခံ ငွေပေးချေမှုများကို ထောက်ပံ့ပေးသည့် Digital Payment Switch စနစ်ဖြစ်သည်။ ၎င်းသည် ငွေပေးချေမှုများကို တိုက်ရိုက်လုပ်ဆောင်နိုင်ခြင်း မရှိဘဲ၊ ရှိရင်းစွဲ ငွေပေးချေမှုဝန်ဆောင်မှုများ (ဥပမာ KBZ Pay, AYA Pay စသည်) ကို MMQR စနစ်ဖြင့် ချိတ်ဆက်အသုံးပြုနိုင်သည်။ MMQR သည် မြန်မာနိုင်ငံတော်ဗဟိုဘဏ်က ချမှတ်ထားသော အမျိုးသားအဆင့် QR Standard ဖြစ်သည်။

တစ်ဖက်တွင် MyanmarPay သည် MMQR စနစ်အတွက် Brand Name (သို့မဟုတ် Scheme Name) အဖြစ် သတ်မှတ်ထားသည်။ MyanmarPay သည် MMQR စနစ်ကို အသုံးပြု၍ ငွေပေးချေမှုများ ဆောင်ရွက်ရာတွင် အသုံးပြုသူများနှင့် ကုန်သည်များအတွက် ပုံရိပ်တစ်ခု၊ အမှတ်အသားတစ်ခုအဖြစ် ဆောင်ရွက်သည်။ တစ်နည်းအားဖြင့် MMQR သည် နည်းပညာစနစ်ဖြစ်ပြီး MyanmarPay သည် ထိုစနစ်ကို ကိုယ်စားပြုသည့် တရားဝင်အမည် (branding) ဖြစ်သည်။

လုပ်ငန်းဆောင်ရွက်သူများနှင့် နည်းပညာပံ့ပိုးသူများ မြန်မာနိုင်ငံတော်ဗဟိုဘဏ်သည် MMQR စနစ်အတွက် System Operator အဖြစ် ကြီးကြပ်ဆောင်ရွက်သည်။ စနစ်အား Payplus Company Limited က နည်းပညာပိုင်းဆိုင်ရာ တာဝန်ယူလည်ပတ်သည်။ Payplus ကုမ္ပဏီသည် မြန်မာနိုင်ငံတော်ဗဟိုဘဏ်မှ Digital Payment Switch Operator အဖြစ် ရွေးချယ်ခံထားရသော ကုမ္ပဏီဖြစ်သည်။

 တရားဝင်စတင်အသုံးပြုခြင်း 
မြန်မာကြူအာ (MMQR) စနစ်ကို မြန်မာနိုင်ငံတော်ဗဟိုဘဏ်မှ ဦးဆောင်၍ အများပြည်သူများ ၂၀၂၅ ခုနှစ်၊ ဖေဖော်ဝါရီလ ၂၇ ရက်နေ့မှစ၍ တရားဝင် စတင်အသုံးပြုနိုင်ပြီ ဖြစ်ကြောင်း ကြေညာခဲ့သည်။ နိုင်ငံတော်စီမံအုပ်ချုပ်ရေးကောင်စီဥက္ကဋ္ဌ၊ နိုင်ငံတော်ဝန်ကြီးချုပ် ဗိုလ်ချုပ်မှူးကြီးမင်းအောင်လှိုင်ကိုယ်တိုင် MMQR စတင်အသုံးပြုခြင်း အခမ်းအနားသို့ တက်ရောက်၍ အမှာစကားပြောကြားခဲ့သည်။

 ပါဝင်ပတ်သက်သော ငွေပေးချေမှုဝန်ဆောင်မှုများ 
လက်ရှိတွင် MMQR စနစ်နှင့် ချိတ်ဆက်ထားသော မိုဘိုင်းငွေပေးချေမှုဝန်ဆောင်မှုများမှာ-

 AYA Pay
 KBZ Pay
 Wave Money
 OK$
 CB Pay
 UAB Pay
 A+ Wallet
 CTZ Pay
 Yoma Bank
 TrustyPay
 Zego Money

စသည့် ဝန်ဆောင်မှုများဖြစ်သည်။

 လက်ရှိ ကန့်သတ်ချက်များနှင့် အနာဂတ်ချဲ့ထွင်မှုများ 
MMQR စနစ်သည် လက်ရှိတွင် ဖောက်သည်-ကုန်သည် (Customer-to-Merchant - C2M or P2M) ငွေပေးချေမှုများကို အဓိကထား ထောက်ပံ့ပေးလျက်ရှိသည်။ သို့သော်လည်း လူပုဂ္ဂိုလ်ချင်းစီ ငွေလွှဲပြောင်းမှု (Person-to-Person - P2P) များကို ဆောင်ရွက်နိုင်ရန်အတွက် လုပ်ငန်းများ ဆောင်ရွက်နေကြောင်း သိရသည်။ အနာဂတ်တွင် P2P ငွေလွှဲပြောင်းမှုများကိုလည်း MMQR စနစ်ဖြင့် ပြုလုပ်နိုင်ရန် စီစဉ်လျက်ရှိသည်။

ထို့အပြင်၊ အစိုးရအရာရှိများ၏ ပြောကြားချက်များအရ MMQR ဝန်ဆောင်မှုများကို အောက်ပါကဏ္ဍများသို့ တိုးချဲ့သွားရန် အစီအစဉ်များရှိသည်။

 အခွန်အခနှင့် ဘေလ်ပေးချေမှုများ - ရေခွန်၊ မီတာခများကဲ့သို့သော အခွန်အခနှင့် ဘေလ်ပေးချေမှုများကို MMQR စနစ်ဖြင့် ဆောင်ရွက်နိုင်ရန်။
 အစိုးရလုပ်ငန်းဆောင်တာများ - နိုင်ငံ့ဝန်ထမ်းများ၏ လစာထုတ်ပေးခြင်း၊ ပင်စင်ထုတ်ပေးခြင်း စသည်တို့တွင် MMQR ကို အသုံးပြုရန်။
 ပုဂ္ဂလိကကဏ္ဍ - လုပ်ငန်းငယ်များ၊ ဆီဆိုင်များ၊ ပုဂ္ဂလိကဆေးရုံများ၊ ကျောင်းများနှင့် စားသုံးကုန်လုပ်ငန်းများ အပါအဝင် ပုဂ္ဂလိကကဏ္ဍရှိ လုပ်ငန်းများတွင် MMQR ဝန်ဆောင်မှုများကို ချဲ့ထွင်သွားရန်။

 ကိုးကား 

ကဏ္ဍ:ဒစ်ဂျစ်တယ် ငွေပေးချေမှု စနစ်
ကဏ္ဍ:ငွေပေးချေခြင်းများ
ကဏ္ဍ:မြန်မာနိုင်ငံ၏ စီးပွားရေး